Tronkstraf vir voormalige polisiehoë wat intelligensiefonds plunderSolomon Lazarus Woensdag in die hof. (Foto: Verskaf) Solomon Lazarus, ŉ voormalige finansiële hoof van die polisie se misdaadintelligensie-eenheid, is Woensdag in die Pretoriase streekhof tot tien jaar tronkstraf gevonnis vir sy betrokkenheid by die plundering van ŉ geheime misdaadintelligensiefonds van die polisie. Sindisiwe Twala, ŉ woordvoerder van die ondersoekdirektoraat van die Nasionale Vervolgingsgesag (NVG), sê Lazarus is skuldig bevind op aanklagte van korrupsie van meer as R200 000. Lazarus was betrokke by die verkryging van voertuie vir die misdaadintelligensie-eenheid van Atlantis Motors, ŉ verskaffer vir Universal Technical Enterprises CC, ŉ frontmaatskappy van die intelligensie-eenheid. Tussen 2006 en 2011 het Lazarus egter in sy persoonlike hoedanigheid gebaat deur staatsgeld te gebruik om voertuie vir hom en sy kinders te koop. Dié motors sluit in ’n Kia Picanto vir sy dogter, ’n Honda CBR vir sy seun, ŉ Honda ATV vir homself, asook ’n gedeeltelike betaling van sy eie Nissan Murano. Die voordele het eindelik altesaam R237 939,65 beloop. Landdros Adriaan Bekker het Woensdag gesê korrupsie onder lede van die polisie kan nie geduld word nie.